b'\n_START_ARTICLE_\nMati Terezija\n_START_SECTION_\n\xc5\xbdivljenjepis\n_START_PARAGRAPH_\nMati Terezija se je rodila albanskim star\xc5\xa1em leta 1910. Kasneje se je priklju\xc4\x8dila irskemu Loreto redu nun, od koder je bila poslana v indijsko mesto Dard\xc5\xbeiling za u\xc4\x8diteljico. Leta 1931 je bila prestavljena v Kalkuto, kjer je skoraj 15 let pou\xc4\x8devala zemljepis. Tu je ob hoji po ulicah mesta naletela na najrevnej\xc5\xa1e, na reve\xc5\xbee, brezdomce in otroke, ki niso imeli svojcev in strehe nad glavo ter so zaradi tega \xc5\xbeivotarili in umirali na cesti. Ta izku\xc5\xa1nja je mlado redovnico globoko pretresla. Za\xc4\x8dutila je, da je za zidovi nunskega samostana preve\xc4\x8d stran od njih, da bi jim pomagala. _NEWLINE_Leta 1946 si je za\xc4\x8dela mati Terezija prizadevati, da bi lahko svoje \xc5\xbeivljenje posvetila skrbi za uboge na ulicah Kalkute. V ta namen je ustanovila nov red Misijonark ljubezni, ki ga je leta 1950 potrdil pape\xc5\xbe Pij XII. Ker je bila kot redovnica Loretskega reda zavezana svojim zaobljubam, je morala za dovoljenje prositi svoje predstojnice, pa tudi kalkutskega nad\xc5\xa1kofa. Za reve\xc5\xbee je za\xc4\x8dela ustanavljati domove (za umiranje, za gobavce, za otroke ...), kjer je skupaj s sestrami skrbela za podhranjene, bolne in umirajo\xc4\x8de in jim laj\xc5\xa1ala trpljenje. Leta 1963 je nastala tudi mo\xc5\xa1ka veja reda, imenovana Misijonarji ljubezni. Leta 1979 je za svoje \xc4\x8dlovekoljubno delo prejela Nobelovo nagrado za mir. Leta 1980 je obiskala tudi Ljubljano, leta 1987 pa so se na Je\xc5\xbeici naselile prve misijonarke ljubezni v Sloveniji. _NEWLINE_Od leta 1983 naprej, ko je do\xc5\xbeivela sr\xc4\x8dni napad, je imela mati Terezija stalne te\xc5\xbeave z zdravjem. 1992 je prestala operacijo na o\xc5\xbeilju, vendar pa se ji je zdravstveno stanje \xc5\xa1e naprej slab\xc5\xa1alo. Umrla je 5. septembra 1997, 13. septembra pa je bila v Kalkuti pokopana z najvi\xc5\xa1jimi dr\xc5\xbeavni\xc5\xa1kimi \xc4\x8dastmi. 19. oktobra 2003 jo je takratni pape\xc5\xbe Janez Pavel II. proglasil za bla\xc5\xbeeno. _NEWLINE_4. septembra 2016 je sledila njena kanonizacija: zopet v Rimu jo je pri\xc5\xa1tel k svetnikom pape\xc5\xbe Fran\xc4\x8di\xc5\xa1ek._NEWLINE_Moto matere Terezije je bil \xe2\x80\x9cDaj prisr\xc4\x8dno in brezpla\xc4\x8dno pomo\xc4\x8d najrevnej\xc5\xa1im!\xe2\x80\x9d Na njenem nagrobniku pi\xc5\xa1e \xc2\xbbLjubite se med seboj, kakor sem vas jaz ljubil\xc2\xab\xc2\xa0(Jn 13, 34)._NEWLINE_Mater Terezijo uvr\xc5\xa1\xc4\x8dajo med humanitarne delavce in dobrotnike \xc4\x8dlove\xc5\xa1tva, kot so bili na primer Howard Kelly, Vincencij Pavelski, Louis Pasteur...'